নিউ ইয়র্ক সিটির প্রথম মুসলিম মেয়র জোহরান মামদানি!

ওয়েব ডেস্ক: নিউ ইয়র্ক সিটির (New York City) নতুন মেয়র হিসেবে শপথ নিলেন জোহরান মামদানি (Zohran Mamdani)। সিটি হল সাবওয়ের একটি পরিত্যক্ত মেট্রো স্টেশনে (Metro Station) শপথগ্রহণ করেন তিনি। ইতিহাস গড়ে মামদানি হলেন নিউ ইয়র্ক সিটির (New York) প্রথম মুসলিম মেয়র। শপথ অনুষ্ঠানে উপস্থিত ছিলেন সিটি প্রশাসনের শীর্ষ আধিকারিকরা। মেয়র হিসেবে দায়িত্ব গ্রহণের মধ্য দিয়ে নিউ ইয়র্ক সিটির প্রশাসনে শুরু হল এক নতুন অধ্যায়।

আরও পড়ুন: নববর্ষের আগেই ভূমিকম্প! থরথরিয়ে কাঁপল মাটি! কোথায় জানেন?

৩৪ বছর বয়সি মামদানির শপথগ্রহণ অনুষ্ঠান পরিচালনা করেন নিউ ইয়র্কের অ্যাটর্নি জেনারেল লেটিটিয়া জেমস। সেই সময় পবিত্র কোরান হাতে উপস্থিত ছিলেন তাঁর স্ত্রী রমা দুয়াজি। জানা গিয়েছে, স্থানীয় সময় দুপুর ১টা নাগাদ মার্কিন সেনেটর বার্নি স্যান্ডার্সের নেতৃত্বে আরও একটি জাঁকজমকপূর্ণ শপথ অনুষ্ঠান ও বিশেষ প্যারেডের আয়োজন করা হয়েছে। শপথগ্রহণের পর জোহরান ও তাঁর স্ত্রী শীঘ্রই বর্তমান ভাড়া বাড়ি ছেড়ে ম্যানহাটনের সরকারি মেয়র বাসভবনে উঠবেন।

১৯০৪ সালে নিউ ইয়র্কে মেট্রো পরিষেবা চালু হওয়ার সময় যে ১৮টি স্টেশন তৈরি হয়েছিল, তার অন্যতম ছিল ঐতিহাসিক সিটি হল স্টেশন। পরে শহরের জনসংখ্যা বৃদ্ধি ও প্রযুক্তিগত উন্নতির কারণে স্টেশনটি স্থানান্তরিত হয় এবং পুরনো স্টেশনটি পরিত্যক্ত হয়ে যায়। নিউ ইয়র্কের ঐতিহ্যের প্রতি শ্রদ্ধা জানাতেই সেখানেই শপথ নেওয়ার সিদ্ধান্ত নেন মামদানি।

ট্রাম্পের কটাক্ষ উপেক্ষা করেই বিপুল জয়

নিউ ইয়র্কের মেয়র নির্বাচনে জয়ী হয়ে ইতিহাস গড়েছেন মামদানি। নির্বাচনের আগে মার্কিন প্রেসিডেন্ট ডোনাল্ড ট্রাম্প একাধিকবার তাঁকে কটাক্ষ করে ‘কমিউনিস্ট’ আখ্যা দেন এবং নিউ ইয়র্কের কেন্দ্রীয় অনুদান বন্ধের হুঁশিয়ারিও দেন। তবে সেই ‘রক্তচক্ষু’ উপেক্ষা করেই বিপুল ভোটে মামদানিকে জয়ী করেছে নিউ ইয়র্কবাসী। ভোটের পরে ট্রাম্পের সঙ্গে মামদানির বৈঠকও হয়, যেখানে দু’জনকে হাসিমুখে দেখা গিয়েছিল। ভবিষ্যতে তাঁদের রাজনৈতিক সম্পর্ক কোন পথে এগোয়, সেদিকে নজর আন্তর্জাতিক মহলের।

নিউ ইয়র্ক সিটির প্রথম মুসলিম মেয়র হিসেবে শপথ নেওয়ার পাশাপাশি, গত ১০০ বছরের মধ্যে কনিষ্ঠতম মেয়র হিসেবেও নজির গড়েছেন জোহরান মামদানি।

উল্লেখ্য, মামদানির জন্ম উগান্ডার কাম্পালায়। তাঁর বাবা প্রখ্যাত লেখক মাহমুদ মামদানি এবং মা আন্তর্জাতিক খ্যাতিসম্পন্ন চলচ্চিত্র পরিচালক মীরা নায়ার। শৈশবে নিউ ইয়র্কে চলে আসেন জোহরান। বর্তমানে তিনি কুইন্সের বাসিন্দা—যেখানে প্রচুর বাংলাদেশি বসবাস করেন। সেখানেই বাংলা ভাষায় দক্ষতা অর্জন করেন তিনি। নির্বাচনী প্রচারে তাঁকে বাংলায় বক্তব্য রাখতেও দেখা গিয়েছিল। নির্বাচনে নিউ ইয়র্কবাসীর কাছে তাঁর মূল প্রতিশ্রুতি ছিল— সস্তায় খাদ্য, বস্ত্র ও বাসস্থানের নিশ্চয়তা।